„Christine Watkinsová poskytla najdôkladnejšie vysvetlenie varovania, aké som kedy čítal. Hoci som mnohé proroctvá o varovaní dobre poznal, hlbšie som mu porozumel až vtedy, keď som si prečítal jej knihu. Som si istý, že je to práve vďaka svedectvám z prvej ruky od tých ľudí, ktorí už prešli osvietením svedomia. Každého človeka ukazuje Christine v kontexte jeho osobnej cesty a duchovného zápasu. Keď som si teda prečítal ich svedectvá, mal som pocit, že prežívam ich skúsenosti. Niektorých ľudí, o ktorých sa hovorí v tejto knihe, dokonca osobne poznám. Všetky príbehy môžu potenciálne zmeniť životy tých, ktorí si ich prečítajú. Mnohí veria, že zažijeme toto varovanie – alebo osvietenie svedomia – ešte počas svojho života. Táto poučná a podnetná kniha vám bude veľkou pomocou pripraviť sa naň. Je ťažké pustiť ju z ruky. Veľmi ju odporúčam.“

o. John Struzzo, PhD., C.S.C.,
Congregation of Holy Cross

„Ak chcete žiť vo viere, nádeji a láske, a nie v strachu a zúfalstve, prečítajte si túto prorockú knihu a verte inšpirovaným slovám súčasných svätcov a mystikov, o ktorých sa v knihe píše. Vyzývajú nás, aby sme si očistili svedomie a odovzdali svoj život Ježišovi, ktorý je jedinou pravdou a cestou do večného života. V modlitbe načúvajte Božiemu mocnému duchu (v angličtine „GPS“ – God’s Powerful Spirit), ktorý nám dáva milosti a vedie nás, aby sme sa stali svätými. Slúžme ako učeníci nádeje a uzdravenia!“

Mons. Ralph J. Chieffo, národný duchovný vodca organizácie

Flame of Love a farár v Rímskokatolíckej farnosti

St. Mary Magdalene Church v meste Media v Pensylvánii

„Do nášho sveta prichádza okamih ‚márnotratného syna‘. Je to chvíľa prebudenia, osvietenia a varovania, keď každý žijúci človek uvidí svoju dušu vo svetle Božej pravdy, ako aj fakt, že sme až po kolená ponorení v prasacom bahne hriechu. Tento okamih je vyvrcholením Božieho milosrdenstva: je ‚Dňom milosrdenstva‘, ktorý príde skôr než Boh očistí svet v ‚Deň spravodlivosti‘. Christine Watkinsová odviedla úžasnú prácu. Zhromaždila hlasy v Cirkvi, ktoré utkali túto niť svetla a varovania, ktoré môže prísť na svet skôr než si myslíme. Kniha Varovanie je neoceniteľná a aktuálna príručka, ktorá nám pomôže pochopiť to, čo prichádza, a poradí nám, ako sa máme pripraviť.“

Mark Mallett, katolícky kazateľ a autor knihy

The Final Confrontation

„Kiež by si to každý prečítal! Je toľko bývalých katolíkov a ľudí, ktorí žijú, ako keby Boh neexistoval. Naša doba je tisíckrát horšia než doba Sodomy a Gomory. Napriek tomu to s nami náš súcitný Boh nevzdáva a jeho milosrdenstvo trvá naveky. Chystá sa dať ľudstvu najsilnejšie varovanie – osvietenie svedomia. Toto varovanie môže byť bolestivé, ale zachráni mnohých ľudí pred mocou satana, ktorý dnes pracuje usilovnejšie než kedykoľvek predtým. Toto zjavil Ježiš a jeho drahá matka Mária. Prečítajte si túto knihu a darujte ju všetkým ľuďom, ktorých poznáte. Vráťme sa na Božiu cestu skôr než bude neskoro!“

o. Bernardin Mugabo, farár v Rímskokatolíckej farnosti

St. John the Evangelist Church v meste Sacramento v Kalifornii

„Varovanie je fascinujúca kniha, ktorá sa zaoberá témou, o ktorej sa zriedka hovorí. Ide o nesmierne dôležitú tému v dejinách kresťanskej mystiky: osvietenie svedomia. Je úžasné zistiť, ako mnohí kresťania – počnúc mystikmi a vizionármi cez obyčajných mužov a ženy až po slávne mená vo svete ‚mainstreamového katolicizmu‘ – zažili túto mystickú milosť. Pripomína mi to slávny prípad Alphonsa Ratisbonna, ktorý zažil osvietenie svedomia počas zjavenia Panny Márie v Ríme. Z antikatolíckeho ateistu sa stal zbožný katolícky kňaz. Ratisbonnov prípad inšpiroval nespočetné množstvo ľudí, medzi nimi aj mladého Maximiliána Kolbeho, a priviedol ich k hlbšej viere. Rovnaký potenciál má aj táto kniha. Silné príbehy z tohto krásneho diela môžu osvietiť mysle a duše mnohých, ktorí hľadajú odpovede. Varovanie im ponúkne dar viery. “

o. Daniel-Maria Klimek, T.O.R., pomocný profesor teológie

na Františkánskej univerzite v Steubenville, autor knihy

Medjugorje and the Supernatual: Science, Mysticism,

and Extraordinary Religious Experience

„Akým požehnaním je táto kniha pre Cirkev a svet! Hoci varovanie študujem a ohlasujem už niekoľko rokov, vďaka tejto knihe som získal množstvo nového materiálu, ktorý je poučný aj podnetný zároveň. Je tragédiou, že len tak málo ľudí – dokonca tak málo katolíkov – si uvedomuje túto blížiacu sa obrovskú udalosť. Nová kniha Christine Watkinsovej však túto tragédiu rýchlo ukončí. Keby totiž nebolo Božou vôľou, aby sme sa dozvedeli o tomto fascinujúcom celosvetovom zázraku osvietenia svedomia a pripravili sa naň, nebo by nám nedalo toľko zjavení, ktoré sa ho týkajú. Je skutočne nevyhnutné, aby sme sa práve teraz všetci pripravili na to, že budeme žať veľkú úrodu duší, ktorú táto ohromná udalosť spôsobí. Ak si však zaboríme hlavu do piesku a budeme predstierať, že je všetko ‚ako obyčajne‘, potom si po varovaní – podobne ako svetskí ľudia, ktorí sa po tejto udalosti dostanú do úplne novej reality – budeme ošetrovať rany namiesto toho, aby sme boli robotníkmi na tejto žatve, o čo nás žiada Boh. Táto kniha nám pomôže vytiahnuť hlavu z piesku. Na jej stránkach sa dozvieme, aké varovanie bude a ako je opísané v zjaveniach, ktoré o ňom hovoria. Oboznámime sa aj s osobnými svedectvami mnohých svätých duší, ktoré už dostali svoje vlastné osobné varovanie, a to pred stanoveným časom univerzálneho varovania, ktoré sa ešte nezjavilo, ale je nepochybne blízko. A čo je najdôležitejšie, vďaka tejto knihe pochopíme, ako sa máme na túto jedinečnú udalosť pripraviť.“

Daniel O’Connor, profesor filozofie na Newyorskej univerzite,

autor kníh The Crown of Sanctity: On the Revelations of Jesus to Luisa
Piccarreta a The Crown of History: The Imminent Glorious Era

of Universal Peace

©2019 Queen of Peace Media

©2020 Second Printing

All rights reserved.

www.queenofpeacemedia.com

Sacramento, California

Z amerického originálu:
The Warning: Testimonies and Prophecies of the Illumination of Conscience

Vydal: © Zachej.sk, 2021

Preklad: © Pavol Petrík

Grafika: © bookwork.sk

Jazyková korektúra: Mgr. Martina Bednáriková, MA

Imprimatur:

✠ Ramón C. Argüelles, STL
Emeritný arcibiskup Lipy
Dátum: 22. 5. 2020

Citácie sú uvedené podľa:

Biblia – Starý a Nový zákon, katolícky preklad, SSV, 2016

Katechizmus Katolíckej cirkvi, SSV, 2017

Faustína Kowalská: Denníček, Božie milosrdenstvo v mojej duši, ZAEX, 2015

Kňazom, najmilším synom Panny Márie, Mariánske kňazské hnutie, 2017 (citácie sú uvedené pod skratkami MK)

Okrem Spojených štátov amerických, kde bola kniha Varovanie napísaná, a tohto slovenského vydania, ktoré sa vám teraz dostalo do rúk, je kniha publikovaná aj na Filipínach, v Poľsku a Chorvátsku a jej vydanie sa aktuálne pripravuje tiež v Španielsku, v Mexiku a Taliansku. Niektoré mená boli zmenené z dôvodu ochrany súkromia jednotlivcov.

ISBN: 978-80-8211-312-2 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Poďakovanie

Špeciálne poďakovanie patrí tým, ktorí sa statočne podelili o svoje pozoruhodné príbehy o tom, ako zažili osvietenie svedomia. Ďakujem aj Williamovi Underwoodovi, Danovi Osannovi, Anne Manyakovej, Linde Klineovej a Judy Daytonovej za prepožičanie pozorných redaktorských očí (a zlatých sŕdc!) pri tvorbe tejto knihy.

Poznámka
pre nekresťanov

SKÔR NEŽ ODLOŽÍTE TÚTO KNIHU...

V prvom rade by som sa chcel obrátiť na tých čitateľov, ktorí možno len veľmi neochotne súhlasili, že si prečítajú túto knihu. Azda sa chcete vyhnúť tomu, že vás bude otravovať niektorý „zbožný“ priateľ alebo príbuzný, ktorý to síce môže myslieť dobre, ale vám sa zahmlí pred očami vždy, keď začne svoje obvyklé „monológy o Bohu“. Máte len málo pochopenia pre takúto zbožnosť a srdce vám zmeravelo už len pri letmom pohľade na obsah tejto knihy. Možno ste si všimli odporúčania od kňazov a všetky tie „katolícke“ výrazy, ktoré vám môžu pripadať asi tak zrozumiteľné ako nejaké marťanské nárečie. Takže to radšej chcete vzdať ešte skôr, než by ste vôbec začali.

V čoraz sekulárnejšej dobe, kedy sa mnohí ľudia v západných industrializovaných štátoch úplne odcudzili inštitucionálnemu náboženstvu, určite chápem takúto reakciu. Napriek tomu vás úprimne prosím, aby ste sa tým nedali odradiť, ale aby ste čítali ďalej – aspoň po životný príbeh Marina Restrepa, pri ktorom vám padne sánka. Tento príbeh by sám osebe dostatočne zdôvodnil vydanie tejto knihy. Keď totiž uvažujeme na úrovni prísnej logiky, ústredné tvrdenie tejto knihy nie je v konečnom dôsledku náboženské (hoci celkom určite sa týka i náboženstva). Namiesto toho je ním všeobecné ľudské tvrdenie: my všetci budeme mať skúsenosť, ktorá ukáže pravdu o našom živote od A po Z bez možnosti sebaospravedlňovania. Ak by sme boli úprimní, priznali by sme sa, že práve v sebaospravedlňovaní sme všetci špecialisti. Naše obvyklé spôsoby reagovania v situácii, kedy stojíme tvárou v tvár vinnému svedomiu (ako napríklad ospravedlňovanie sa, výhovorky a odvádzanie pozornosti na chyby druhých), v tomto prípade nebudú možné. Naše svedomie totiž bude „osvietené“, aby sme videli tieto reakcie ako morálne dymové clony, ktorými naozaj sú.

Môže to nastať napríklad ako „prehľad života“ v okamihu našej smrti, ako o tom svedčia aj mnohí z tých, ktorí sa „vrátili z druhej strany“. V tom prípade by išlo o formu zážitkov na prahu smrti, ktoré sú v súčasnosti predmetom intenzívneho vedeckého výskumu (dialóg medzi vedou a náboženstvom je oblasť profesionálneho výskumu, ktorej sa sám venujem).¹ Alebo – ako sa argumentuje aj v tejto knihe – sa to môže stať ešte počas nášho života, a to pri dramatickej celosvetovej udalosti, pri „osvietení svedomia“, ktorého cieľom je to, aby sme zmenili svoj život k lepšiemu v dôsledku toho, čo o sebe zistíme.

Toto tvrdenie sa vám môže zdať veľmi nepravdepodobné. Niečo takéto určite nemožno tvrdiť bez závažných dôkazov a bez toho, aby sme toto tvrdenie podrobili najprísnejšiemu skúmaniu. Ak je to pravda, tak sa to pod mikroskopom potvrdí. Ak však nie, mali by sme túto knihu odložiť do kategórie nábožnej beletrie v tom najlepšom prípade a do kategórie náboženského podfuku v tom najhoršom.

Aký je dôkaz? V podstate tento: v priebehu niekoľkých storočí – a to nezávisle na sebe – mnohé ženy, muži a deti (dokonca aj celá skupina detí) povedali, že im bola nadprirodzene zjavená realita osvietenia svedomia, a to niekedy i veľmi podrobne. Samotná myšlienka, že niektorí jednotlivci môžu byť príjemcami nadprirodzených posolstiev, sa môže javiť ako úplne neuveriteľná, a to najmä pre myslenie redukcionistickej vedy (nejde pritom o to, že veda musí byť nevyhnutne redukcionistická). Treba však podotknúť, že väčšina svetovej náboženskej literatúry je založená na presvedčení, že „proroci“ existujú. V prípade judaizmu a kresťanstva ide dokonca o ústredný princíp viery. Prorocké posolstvo sa totiž považuje za jeden zo spôsobov, ktorým Boh hovorí v dejinách ľudstva.²

Nech sa na ne pozriete akokoľvek, tieto svedectvá sa dajú opísať ako dvojnásobne konvergentné. Po prvé, nezvyčajným spôsobom sa navzájom zhodujú, čo sa nedá vysvetliť jednoduchým kopírovaním alebo odvodením od nejakého „spoločného predka“ (ak by som použil jazyk evolučnej biológie). Dovoľte mi rozvinúť túto poslednú myšlienku trochu menej vedecky. Máme tu súbor zdrojov a všetky predpovedajú, že každý vo svete zažije významnú udalosť – a to pravdepodobne skôr ako neskôr. Napriek tomu táto predpoveď nemá zjavný literárny pôvod. Nenachádza sa priamo v Písme a všetko naznačuje tomu, že jednotlivé zdroje nemohli získať tieto poznatky jeden od druhého. Odkiaľ presne teda pochádzajú ich informácie? Tvrdenie, že im to bolo oznámené nadprirodzene, môže znieť absurdne, ale ako „vysvetľujúcu hypotézu“ ho nemôžeme odmietnuť, najmä ak nemáme lepšie vysvetlenie.³

Existuje však aj druhý spôsob, vďaka ktorému možno nazvať tieto rozprávania o zážitkoch konvergentnými. Zarážajúco sa totiž zhodujú so svedectvami jednotlivcov, ktorí hovoria, že sa im radikálne zmenil život práve po takomto zážitku (po osvietení svedomia), ktorý už mali. A takéto svedectvá, aké v tejto knihe zhromaždila a zostavila Christine Watkinsová, nie sú v žiadnom prípade vyčerpávajúce.⁴

Môžete namietať, že svedectvo nie je nič iné než príbeh jedného človeka. Ale ak začnete tieto príbehy zhromažďovať a porovnávať, rýchlo si uvedomíte, že existujú javy, ktoré si vyžadujú určité vysvetlenie. Prečo ľudia z takého rôznorodého prostredia, z ktorých niektorí žili diametrálne odlišne od akéhokoľvek druhu náboženského ideálu, v podstate zažijú to isté pozoruhodné osvietenie nezávisle od druhých – a toto osvietenie im zmení život? A prečo majú nevyžiadané zážitky, ktoré sami ničím nevyvolali?

Najlepší dôvod, prečo by sa mal skeptik obťažovať s čítaním tejto knihy, možno vyjadriť vo forme akejsi aktualizovanej verzie Pascalovej stávky – argumentu v prospech náboženskej viery⁵, ktorý uviedol slávny francúzsky matematik a filozof v 17. storočí. Ak uverím, že obsah tejto knihy je pravdivý a rozhodnem sa podľa toho zmeniť svoju etiku/svetonázor, čo môžem prakticky stratiť, ak sa nakoniec myšlienka osvietenia svedomia ukáže ako falošná? Nestratím nič. Nanajvýš som sa zriekol pôžitkárskeho a sebeckého životného štýlu podobne ako niektorí protagonisti nasledujúcich príbehov, čo nie je pravdepodobne nič zlé bez ohľadu na náboženské alebo filozofické presvedčenie človeka.

Na druhej strane, ak sa rozhodnem odmietnuť tieto svedectvá a osvietenie svedomia sa ukáže ako realita, s ktorou sa stretneme buď v tomto živote alebo na prahu toho ďalšieho, čo stratím? Je dosť možné, že všetko a naveky. Ak táto výzva na „hru o percentá“ znie ako teologické vydieranie, vopred sa ospravedlňujem. Faktom však ostáva, že Pascal bol nepochybne jedným z najväčších mysliteľov v dejinách. A hoci jeho logiku mnohí spochybňujú, doteraz nebola definitívne vyvrátená.

Viem si predstaviť, že ešte aj teraz niektorí čitatelia hovoria, že napriek všetkým vyššie uvedeným argumentom to jednoducho nie je kniha pre nich, lebo nepatria do konkrétnej náboženskej subkultúry. K tomu by som povedal len toľko, že tam nepatrí ani väčšina jednotlivcov, ktorých svedectvá sú uvedené v tejto knihe. Všetci z nich zažili tú istú udalosť hlbokého významu a zmenili sa na šťastnejších ľudí s novým zmyslom života. A to si samo osebe vyžaduje určité vysvetlenie.

Peter Bannister

M.Th. v systematickej a filozofickej teológii, Univerzita vo Walese

M.Phil. v muzikológii, Cambridgeská univerzita

Peter Bannister je britský teológ, ktorý pracoval na Katedre vedy a náboženstva na Lyonskej katolíckej univerzite vo Francúzsku. Jeho diela o duchovnosti, hudbe a filozofii vydávajú vydavateľstvá Cambridge University Press, Ashgate, Routledge, Church Music Association of America, Christian Century Magazine a Thinking Faith, online časopis britských jezuitov. Je tiež oceneným profesionálnym hudobníkom, ktorý žije so svojou manželkou vo Francúzsku a hrá na organe pre medzinárodnú ekumenickú komunitu v Taizé.

Predslov

BISKUP GAVIN ASHENDEN

KAPLÁN ANGLICKEJ KRÁĽOVNEJ ALŽBET Y II.

OD ROKU 2008 DO ROKU 2017

Občas sa nám do rúk dostane kniha, ktorá je obzvlášť silná, lebo odhaľuje tajomstvo i silu Božieho zámeru pre jeho Cirkev v dnešnej dobe. Kniha Varovanie je práve takou knihou.

Ak sa pýtate, či by ste si mali nájsť čas a prečítať si ju, veľmi vás k tomu povzbudzujem. Vstupujeme do obdobia hlbokých zmien, výziev a duchovného zápasu, v ktorom tí, ktorí milujú Ježiša, budú potrebovať každú pomoc, aby naplnili potrebu najskôr prehĺbiť svoje pokánie a následne používať dary Ducha a charizmy Cirkvi, aby odolávali zlu všade, kde sa nachádza. S takýmto zlom sa stretneme v sebe, v Cirkvi aj vo svete.

Boli sme povolaní do zápasu, ktorý je zápasom na život a na smrť. Pritom nejde len o smrť tela, ale – čo je oveľa dôležitejšie – našej duše. Naučiť sa jazyk duše a realitu duchovného zápasu je dnes prioritou pre celú Cirkev. Nestačí ho iba zvládať.

Pri čítaní tejto úžasnej knihy zistíte, že vaše srdce je otvorené a zahriate, vaša myseľ je informovaná a vaša vôľa značne posilnená. Ja osobne som ju zhltol. Nedokázal som ju pustiť z rúk. Hlboko som si uvedomil úžasné súznenie s mojou vlastnou skúsenosťou, keď som sa vo veku 19 rokov na smrť opil litrom vodky, odviedli ma na nebeský dvor, súdili a poslali späť na zem, aby som začal odznova.

Kniha vás zaujme a ponorí do podobných príbehov. Vďaka nej sa dostanete hlbšie do Božieho srdca a mysle. Christine Watkinsová napísala knihu, ktorá odráža dielo Najsvätejšej Trojice medzi nami. Táto kniha pomôže ľuďom aj Cirkvi opäť ožiť práve teraz, keď je to tak potrebné.

Biskup Dr. Gavin Ashenden, SSC, LLB, BA, MTh, PhD.⁶

Kresťanská episkopálna cirkev, Veľká Británia

Church Stretton, Shropshire, Anglicko, 23. septembra 2019

Úvod

V biblických dejinách existujú veľké udalosti „pred“ a „po“, ktoré zmenili priebeh ľudského života na zemi. Prvá takáto udalosť prišla spolu s pádom, kedy sa rajská záhrada Eden zmenila na svet boja a hanby. Po mnohých generáciách povodeň zmyla hriech zeme a ponechala len jednu spravodlivú rodinu a páry zvierat na opätovné osídlenie planéty. Potom prišla dlhoočakávaná a najväčšia udalosť, vtelenie, ktorá zmenila dejiny ľudstva. Boh sa stal človekom, aby spasil svoj ľud. Skrze smrť a zmŕtvychvstanie svojho Syna otvoril brány neba. Tak dal všetkým, ktorí si to zvolia, budúcnosť ešte slávnejšiu než Eden, ktorý stratili.

Dnes nás – možno v blízkej budúcnosti – čaká ďalšia významná zmena a veľká väčšina ľudí o tom vôbec nič nevie. Táto udalosť dostala veľa rôznych názvov od svätých a zbožných ľudí i od Matky Božej. Nazývali ju varovanie, osvietenie svedomia, osvietenie všetkých duší, osvietenie všetkých svedomí, druhé Turíce, nové Turíce, malý súd, milosrdný pred-súd a veľký deň svetla.

Čo je to za udalosť? Je to zlomový okamih v čase, keď všetko svetlo zo slnka zhasne a celý svet zahalí hustá tma. Potom sa na oblohe – podobne ako pri zrážke dvoch hviezd – objaví žiarivé svetlo, ktoré za sebou zanechá znamenie Ježiša Krista, víťaza na kríži. Bude viditeľné pre všetkých. Z otvorov rán na Ježišovom oslávenom tele budú žiariť jasné lúče, ktoré osvietia zem – a zároveň preniknú do každej duše. Jednoducho osvietia svedomie každého človeka. Všetci uvidia nielen svoje hriechy z minulosti, ale aj následky týchto hriechov. A to bez ohľadu na to, či veria v Božiu existenciu alebo nie.

Varovanie bude najväčším skutkom milosrdenstva pre ľudstvo, odkedy Ježiš prišiel na zem. Bude to globálne aj dôverne osobné zároveň. Bude to náprava svedomia pre svet, ktorý zablúdil.

V Cirkvou schválených zjaveniach v Betánii vo Venezuele (1928 – 2004) Panna Mária, zmierovateľka štátov a národov, hovorila o prichádzajúcom varovaní mystičke a stigmatičke Marii Esperanze. Od katolíkov sa nikdy nevyžaduje, aby verili v zjavenia. Napriek tomu nás Cirkev uisťuje, že toto posolstvo Matky Božej je pravdivé:

Malé deti, som vaša Matka a prichádzam vás hľadať, aby ste sa pripravili a mohli šíriť moje posolstvo zmierenia: Prichádza veľká chvíľa veľkého dňa svetla. Svedomia tohto milovaného ľudu sa musia otriasť, aby „dali svoj dom do poriadku“ a ponúkli Ježišovi spravodlivé zadosťučinenie za každodenné nevernosti, ktoré ako hriešnici páchajú... Je to hodina rozhodnutia pre ľudstvo.⁷

V tejto chvíli si predstavujem teba, čitateľ, že reaguješ jedným zo štyroch spôsobov. Prvý spôsob: úplná neviera, ba dokonca pohŕdanie. Rýchlo si sa rozhodol, že ide o duchovné šarlatánstvo. „Nesúvisí to takzvané ‚varovanie‘ s nezmyslami o konci časov?“ Možno si narazil na nejasné a podivné spisy samozvaných vizionárov, ktorí o tom hovorili. Možno si klikol na videá z YouTube o zblúdených planétach a katolíckom umení z 50. rokov s podtextom „Je koniec sveta!“. Alebo si mohol naraziť na webstránky o prichádzajúcom varovaní alebo osvietení svedomia s posolstvami neznámych, neschválených „mystikov“ či falošných prorokov, ktorí používajú zapálený jazyk – a ešte horšie – zastaranú web grafiku. Pochopiteľne si niečo také odsunul na okraj ako časť Cirkvi plnú fanatikov, ktorí sa chytajú najnovších správ o „konci časov“ ako poslednej slamky.

Druhý spôsob: považuješ toto varovanie za niečo príliš veľkolepé, fantastické, neoverené alebo neznáme, aby to bola pravda, ale si ochotný otočiť stránku, aby si videl, aké dôkazy alebo argumenty sa v tejto knihe predkladajú.

Tretí spôsob: veríš, že môže dôjsť k osvieteniu svedomia, ale pri všetkých proroctvách týkajúcich sa budúcich udalostí máš pocit, že tieto informácie sa na teba alebo tvoju generáciu nevzťahujú. Ľudia ohlasovali proroctvá o konci čias už od vzniku kresťanstva. Dokonca aj veľký apoštol národov svätý Pavol veril, že Ježiš sa vráti ešte počas jeho života.

Štvrtý spôsob: veríš a rozumieš. Dokonca si varovanie už aj preskúmal. Zaujíma ťa, či sa to stane ešte za tvojho života, a ak áno, dúfaš, že to prežiješ s milosťou. Potajomky vo svojom srdci premýšľaš, či by sa tvoji milovaní mohli zmeniť, zachrániť alebo vstúpiť do Katolíckej cirkvi vďaka jeho jedinečnému účinku.

Bez ohľadu na stanovisko čitateľa bude táto kniha nepochybne zážitkom hlbšieho obrátenia, ktoré otvorí oči všetkým, ktorí túžia rásť v poznávaní seba a Boha.

Prvá časť tejto knihy opisuje varovanie na základe proroctiev z pôsobivého zoznamu duchovných osobností – sem patrí Evanjelium podľa Matúša; pápež Pius IX., ktorý bol vyhlásený za blahoslaveného; svätý Edmund Campion, kňaz a mučeník; svätá Faustína Kowalská, rehoľníčka, mystička a apoštolka Božieho milosrdenstva; blahoslavená Anna Maria Taigi, laická mystička a obetná duša; o. Michel Rodrigue⁸, predstavený rehole, mystik a exorcista; Elizabeth Kindelmannová, obetná duša a zakladateľka hnutia Plameň lásky v univerzálnej Cirkvi; Don Stefano Gobbi, kňaz, ktorý mal zjavenia a založil Mariánske kňazské hnutie; Matthew Kelly, novodobý laický evanjelizátor s významným katolíckym apoštolátom; Luz de María de Bonilla, mystička a stigmatička, ktorá dostávala posolstvá (Cirkev im udelila imprimatur); Janie Garzaová, novodobá stigmatička a vizionárka, ktorú podporuje jej biskup; ako aj Ježiš Kristus a Matka Božia prostredníctvom detských vizionárov na miestach zjavení v 20. storočí: v nemeckom Heede a španielskom Garabandale.

Druhá časť tejto knihy ponúka úryvky z ich úžasných proroctiev týkajúcich sa varovania. Príloha obsahuje úplné znenie týchto proroctiev vrátane biografickej histórie prorockých hlasov, ktoré za nimi stoja – všetky sú starostlivo vybrané pre svoju dôveryhodnosť, hoci ešte nie sú schválené Katolíckou cirkvou. Tento výskum zo „zákulisia“ sa podáva z dvoch dôvodov. Po prvé, životy týchto mimoriadnych duší a kontext dvoch miest zjavení (v nemeckom Heede a španielskom Garabandale) ponúkajú podmanivé a inšpiratívne čítanie. Po druhé, moderná západná myseľ, ktorá pristupuje k čomukoľvek neznámemu alebo prorockému, si často myslí: „Dovoľte mi, aby som sa rozhodol sám za seba,“ pričom pripisuje väčšiu dôveryhodnosť osobnému rozlišovaniu než rozlišujúcej autorite Cirkvi. Takže ty, čitateľ, získaš viac informácií na premýšľanie, ak by si sa rozhodol to preskúmať.

Ak sa ti takéto prorocké výroky zdajú zvláštne či podozrivé, pamätaj, že proroctvo nie je v Cirkvi nič nové. Dokonca mu predchádzajú stáročia v judaizme. Biblia obsahuje približne 2 500 proroctiev, z ktorých sa asi 2 000 už stalo skutočnosťou, a to s ohromujúcou presnosťou. Zvyšných asi 500 ešte siaha do budúcnosti. Najznámejšie naplnené proroctvá sú tie, ktoré predpovedali príchod Mesiáša. Približne 700 rokov pred Kristom prorok Micheáš pomenoval malú dedinku Betlehem ako rodisko Mesiáša (Mich 5,1). V piatom storočí pred Kristom prorok Zachariáš vyhlásil, že Mesiáš bude zradený za cenu otroka – tridsať strieborných podľa židovského zákona – a že tieto peniaze sa použijú na nákup pohrebiska pre chudobných cudzincov v Jeruzaleme (Zach 11,12 – 13).⁹ Asi 400 rokov predtým, ako bolo vynájdené ukrižovanie, opísali izraelský kráľ Dávid aj prorok Zachariáš spôsob, akým Mesiáš zomrie. Nevynechali pritom ani jedinečné prebodnutie jeho tela a nelámanie jeho kostí, čo je v rozpore s obvyklým postupom v prípade ukrižovania (Ž 22; Ž 34,21; Zach 12,10).¹⁰

Koniec ukážky